b"\n_START_ARTICLE_\nSnooker\n_START_PARAGRAPH_\nSnooker on yksi biljardin muoto. Peliss\xc3\xa4 yritet\xc3\xa4\xc3\xa4n keppi\xc3\xa4 k\xc3\xa4ytt\xc3\xa4en ly\xc3\xb6d\xc3\xa4 valkoisella pallolla muita palloja (15 punaista ja kuusi muunv\xc3\xa4rist\xc3\xa4: keltainen, vihre\xc3\xa4, ruskea, sininen, vaaleanpunainen ja musta) p\xc3\xb6yd\xc3\xa4n kulmissa ja reunoissa oleviin pusseihin. My\xc3\xb6s kymmenen punaisen pallon k\xc3\xa4ytt\xc3\xb6 on mahdollista. Pisteit\xc3\xa4 peliss\xc3\xa4 jaetaan pussitetuista palloista, joista kullakin on oma pistearvo pallon v\xc3\xa4rist\xc3\xa4 riippuen. Er\xc3\xa4n voittaa enemm\xc3\xa4n pisteit\xc3\xa4 ker\xc3\xa4nnyt pelaaja. Snooker-ottelu koostuu ennalta sovitusta m\xc3\xa4\xc3\xa4r\xc3\xa4st\xc3\xa4 eri\xc3\xa4._NEWLINE_Peli on erityisen suosittu useissa englanninkielisiss\xc3\xa4 maissa (Iso-Britannia, Irlanti, Kanada, Australia). Lis\xc3\xa4ksi viime aikona peli on lis\xc3\xa4nnyt suosiotaan useissa Kaakkois-Aasian maissa, kuten Thaimaassa, Hongkongissa ja Kiinassa. Suomessa peli ei ole yht\xc3\xa4 suosittu kuin muut biljardin muodot, mutta Eurosport-kanavan tehty\xc3\xa4 peli\xc3\xa4 tunnetuksi se on v\xc3\xa4hitellen kasvattanut suosiotaan. Ammattilaisten turnauspelej\xc3\xa4 selostetaan suomeksi, ja p\xc3\xa4\xc3\xa4asiassa selostajina toimivat Aki Kauppinen ja Ville Pasanen. Kasvua kuitenkin rajoittaa snooker-p\xc3\xb6ytien v\xc3\xa4h\xc3\xa4inen m\xc3\xa4\xc3\xa4r\xc3\xa4 suomalaisilla biljardisaleilla.\n_START_SECTION_\nLajin synty\n_START_PARAGRAPH_\nSnooker eriytyi omaksi pelikseen biljardista 1800-luvun loppupuolella. Yleisimm\xc3\xa4n tarinan mukaan pelin kehittiv\xc3\xa4t brittil\xc3\xa4iset upseerit, jotka palvelivat Intiassa. Intiasta peli tuotiin em\xc3\xa4maahan 1880-luvun loppupuolella. Tarkkaa ja varmaa tietoa ei ole, mutta yleisesti snookerin katsotaan syntyneen vuonna 1875 eversti Sir Neville Chamberlainin kehittelem\xc3\xa4n\xc3\xa4. Lajin nimen sanotaan tulleen kadettikoulun ensimm\xc3\xa4isen vuoden kokelaista, joita kutsuttiin snookereiksi. Lajin ensimm\xc3\xa4iset viralliset s\xc3\xa4\xc3\xa4nn\xc3\xb6t kirjoitettiin Ootacamundissa vuonna 1882. Vaikka peli yleistyi Britteinsaarilla ja muualla maailmassa armeijan liikkuessa, biljardin tuolloinen kattoj\xc3\xa4rjest\xc3\xb6 The Billiards Association hyv\xc3\xa4ksyi lajin vasta vuonna 1900. Lajin ensimm\xc3\xa4iset mestaruuskilpailut j\xc3\xa4rjestettiin vuonna 1916.\n_START_SECTION_\nAmmattilaistuminen\n_START_PARAGRAPH_\nMy\xc3\xb6hemmin 1930-luvun aikana lajia teki maailmalla tunnetummaksi Joe Davis, joka muun muassa j\xc3\xa4rjesti ensimm\xc3\xa4iset ammattilaisten maailmanmestaruuskilpailut, jotka h\xc3\xa4n itse voitti 15 kertaa. Ensimm\xc3\xa4inen maailmanmestaruusvuosi oli 1927 .\n_START_SECTION_\nModerni snooker\n_START_PARAGRAPH_\nNykyinen ranking-pistej\xc3\xa4rjestelm\xc3\xa4 otettiin ensimm\xc3\xa4isen kerran k\xc3\xa4ytt\xc3\xb6\xc3\xb6n vuonna 1976, jolloin hallitseva maailmanmestari Ray Dracula Reardon oli sijoitettu ykk\xc3\xb6spelaajaksi . Reardon oli 1970-luvun menestynein pelaaja ja voitti maailmanmestaruuden yhteens\xc3\xa4 kuusi kertaa. T\xc3\xa4t\xc3\xa4 seuranneilla kahdella vuosikymmenell\xc3\xa4 hallitsi my\xc3\xb6s yksi pelaaja voittaen huomattavan suuren osan maailmanmestaruuksista ja muista turnauksista, koska 1980-luvulla englantilainen Steve Davis saavutti kuusi maailmanmestaruutta. T\xc3\xa4m\xc3\xa4n lis\xc3\xa4ksi h\xc3\xa4n on urallaan saavuttanut 28 ammattilaisten p\xc3\xa4\xc3\xa4kiertueen turnausvoittoa. 1990-luvulla Davisin j\xc3\xa4lkeen lajia dominoi selke\xc3\xa4sti skotlantilainen Stephen Hendry, joka voitti seitsem\xc3\xa4n kertaa maailmanmestaruuden sek\xc3\xa4 on urallaan voittanut yhteens\xc3\xa4 35 kertaa p\xc3\xa4\xc3\xa4kiertueen turnauksen. Hendry on toistaiseksi kaikkien aikojen menestynein pelaaja. 2000-luvulla nousi esiin kolme uudemman sukupolven lahjakasta haastajaa Ronnie O'Sullivan, John Higgins sek\xc3\xa4 Mark Williams, jotka voittivat t\xc3\xa4ll\xc3\xa4 vuosikymmenell\xc3\xa4 yhteens\xc3\xa4 7 kertaa maailmanmestaruuden  . Suomesta on vain yksi pelaaja, Robin Hull, p\xc3\xa4\xc3\xa4ssyt pelaamaan ammattilaisten p\xc3\xa4\xc3\xa4kiertueella._NEWLINE_Vuonna 2010 lajin kattoj\xc3\xa4rjest\xc3\xb6n World Snooker Associationin johtoon nimettiin Barry Hearn, joka on aktiivisesti ottanut teht\xc3\xa4v\xc3\xa4kseen kehitt\xc3\xa4\xc3\xa4 lajia yleis\xc3\xb6yst\xc3\xa4v\xc3\xa4llisemp\xc3\xa4\xc3\xa4n suuntaan ja pyrkii laajentamaan snookerin suosiota maailmanlaajuisesti .\n_START_SECTION_\nWorld Series\n_START_PARAGRAPH_\nHuippupelaaja ja kolminkertainen maailmanmestari John Higgins ja h\xc3\xa4nen managerinsa Pat Mooney ovat olleet j\xc3\xa4rjest\xc3\xa4m\xc3\xa4ss\xc3\xa4 uutta snookerin turnaussarjaa World Seriesi\xc3\xa4, jonka turnaukset on tarkoitus pelata kes\xc3\xa4aikaan. Sarjan ei ole tarkoitus kilpailla ammattilaisten p\xc3\xa4\xc3\xa4kiertueen kanssa, vaan tarkoitus on vied\xc3\xa4 ammattilaisten t\xc3\xa4hditt\xc3\xa4mi\xc3\xa4 snooker-turnauksia alueille, joilla laji on suosittu, mutta joilla ei toistaiseksi p\xc3\xa4\xc3\xa4kiertueella j\xc3\xa4rjestet\xc3\xa4 tapahtumia. World Series j\xc3\xa4rjestettiin ensimm\xc3\xa4ist\xc3\xa4 kertaa vuonna 2008 nelj\xc3\xa4n turnauksen (Jersey, Berliini, Moskova, Varsova + finaalit D\xc3\xbcsseldorfissa) sarjana, jota on tarkoitus tulevaisuudessa laajentaa. Turnaukseen valitaan pelaajat p\xc3\xa4\xc3\xa4kiertueen 20 parhaan pelaajan joukosta ja villill\xc3\xa4 kortilla, ja mukaan on tarkoitus ottaa my\xc3\xb6s paikallisia pelaajia. _NEWLINE_World Seriesin otteluita n\xc3\xa4ytettiin my\xc3\xb6s Eurosport-kanavalla. Vuonna 2009 sarja toteutettiin toisen kerran ja t\xc3\xa4ll\xc3\xa4 kerralla finaali pelattiin Prahassa. Voittajaksi selviytyi vanha konkari Jimmy White ._NEWLINE_Kev\xc3\xa4\xc3\xa4ll\xc3\xa4 2010 Higginsin, Mooneyn sek\xc3\xa4 World Seriesin maine koki kovan kolauksen, sill\xc3\xa4 n\xc3\xa4ihin kohdistui vakavia syyt\xc3\xb6ksi\xc3\xa4 sopupelien j\xc3\xa4rjest\xc3\xa4misest\xc3\xa4. Mooney erotettiin lajin kattoj\xc3\xa4rjest\xc3\xb6st\xc3\xa4 v\xc3\xa4litt\xc3\xb6m\xc3\xa4sti ja Higgins joutuu ainakin tutkimusten ajan olemaan sivussa kaikista snookerin ammattilaisten virallisista tapahtumista."